Folketing
2004-04-16

Jeg vil gerne starte med at sige, at jeg for en sjælden gangs skyld er enig med fru Charlotte Dyremose. Det er sjældent, at det sker, så derfor vil jeg gerne bemærke det, når det sker. Det glæder mig, at De Konservative en gang imellem kommer i tanke om nogle af de retsprincipper, som man sloges for for snart 200 år siden, at man en gang imellem kommer i tanke om, at der faktisk er et princip om, at folk er uskyldige, indtil det modsatte er bevist. Det er jeg fuldstændig enig i. Jeg synes, det er vigtigt, at vi i arbejdet med det her forslag får med, at der skal være taget højde for, at der kan opstå den situation, at folk faktisk er uskyldige, ikke blot i det, som politiet mistænker dem for, men det kunne også være, at de ikke er klar over, at de er efterlyst. Det kan være, fordi de er ude at rejse, som fru Charlotte Dyremose siger. Det kan også være folk uden bolig. Dem er der desværre nogle af i Danmark.